
A V I Z

asupra  propunerii legislative privind modificarea şi completarea Legii nr.116/2002 privind prevenirea şi combaterea marginalizării sociale
În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare,  cu  propunerea legislativă privind modificarea şi completarea Legii nr.116/2002 privind prevenirea şi combaterea marginalizării sociale, trimisă cu adresa nr. Pl- x 43 din  9 februarie 2009, înregistrată sub nr.31/133 din 10 februarie 2009. 
Senatul, în calitate de primă Cameră sesizată a respins această iniţiativă legislativă în şedinţa din 2 februarie 2009.
Potrivit dispoziţiilor art.75 din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională. 

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din  25  februarie 2009.



Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.610 din 21 mai 2008, precum şi punctul de vedere transmis de Guvern cu adresa nr. 2285 din 19 septembrie 2008. 

În urma dezbaterilor, cu unanimitate de  voturi, s-a hotărât avizarea negativă a propunerii legislative, deoarece Ministerul Educaţiei  a derulat în anul şcolar 2005-2006, Programul „A doua şansă”, iar pe baza experienţei acumulate şi a rezultatelor pozitive evidenţiate în urma evaluărilor şi monitorizărilor s-a decis generalizarea acestuia începând cu anul şcolar 2007-2008.



În raport cu obiectul şi conţinutul său, iniţiativa legislativă  face parte din categoria legilor organice.

